Foilsiú iarratais ar fhormheas a dhéanamh ar leasú, nach mionleasú é, ar shonraíocht táirge, de bhun Airteagal 50(2)(a) de Rialachán (AE) Uimh. 1151/2012 ó Pharlaimint na hEorpa agus ón gComhairle maidir le scéimeanna cáilíochta do tháirgí talmhaíochta agus do bhia-earraí

(2022/C 307/10)

Leis an bhfoilsiú seo, tugtar an ceart cur in aghaidh an iarratais ar leasú de bhun Airteagal 51 de Rialachán (AE) Uimh. 1151/2012 ó Pharlaimint na hEorpa agus ón gComhairle (1) laistigh de 3 mhí tar éis dháta foilsithe an fhoilseacháin seo.

IARRATAS AR LEASÚ A FHORMHEAS AR SHONRAÍOCHT TÁIRGE MAIDIR LE hAINMNIÚCHÁN TIONSCNAIMH/TÁSCA GEOGRAFACHA FAOI CHOSAINT NACH MIONLEASÚ É

Iarratas ar leasú a fhormheas i gcomhréir leis an gcéad fhomhír d’Airteagal 53(2) de Rialachán (AE) Uimh. 1151/2012

“Pa de Pagès Català”

Uimh. AE: PGI-ES-0880-AM01 - 17.6.2021

STFC ( ) TGFC (X)

1. Grúpa iarrthach agus leas dlisteanach

Consejo Regulador de la Indicación Geográfica Protegida Pa de Pagès Català [Bord Rialála TGFC “Pa de Pagès Català”] C/ Pau Claris, 134, 4o 08009 Barcelona ESPAÑA

R-phost: secretaria@padepagescatala.org

Idirlíon: padepagescatala.org

Is éard atá i mBord Rialála TGFC “Pa de Pagès Català” gach tairgeoir TGFC “Pa de Pagès Català” agus tá leas dlisteanach aige san iarratas ar leasú a chur isteach.

2. Ballstát nó tríú tír

An Spáinn

3. Ceannteideal sa tsonraíocht táirge a mbaineann an leasú nó na leasuithe leis

☐ Ainm an táirge

☒ Tuairisc ar an táirge

☐ Limistéar geografach

☐ Cruthúnas ar thionscnamh

☒ An modh táirgthe

☐ Nasc

☒ Lipéadú

☒ Eile: Comhlacht cigireachta agus ceanglais reachtacha

4. Cineál an leasaithe nó na leasuithe

☒ Leasú ar shonraíocht táirge STFC nó TGFC cláraithe nach bhfuil le cáiliú mar mhionleasú i gcomhréir leis an tríú fomhír d’Airteagal 53(2) de Rialachán (AE) Uimh. 1151/2012.

☐ Leasú ar shonraíocht táirge STFC nó TGFC cláraithe nár foilsíodh Doiciméad Aonair (ná doiciméad coibhéiseach) ina leith nach bhfuil le cáiliú mar mhionleasú i gcomhréir leis an tríú fomhír d’Airteagal 53(2) de Rialachán (AE) Uimh. 1151/2012.

5. Leasú nó leasuithe

Taifeadadh TGFC “Pa de Pagès Català” i gclár an Chomhphobail do PDOanna agus TGFCanna in 2013 le Rialachán Cur Chun Feidhme (AE) Uimh. 140/2013 ón gCoimisiún (IO L 47 an 20 Márta 2013). I ndiaidh a bheith i bhfeidhm ar feadh cúpla bliain, ní mór gnéithe áirithe de shonraíocht an táirge a leasú chun nuashonruithe ar choincheapa agus feabhsuithe ar na córais a úsáidtear chun an táirge a dhéanamh a chur san áireamh. Is iad seo a leanas na hathruithe atá beartaithe:

Tuairisc ar an táirge (Roinn B den tsonraíocht táirge)

a) Cuma

Is éard atá sa leasú ná dath na grabhróige a athrú ionas go mbeidh sí beagán níos dorcha, i.e. dath an uachtair, chomh maith le bán. Go sonrach, i Roinn b.2) (Tréithe an aráin) de shonraíocht an táirge, an fhoclaíocht:

“‘Tá ailbheolais mhóra neamhrialta sa ghrabhróg. Is é an leagan céanna den dath bán atá uirthi agus atá ar an bplúr a úsáidtear (...).”

curtha ina ionad mar seo a leanas:

“‘Tá ailbheolais mhóra neamhrialta sa ghrabhróg. Bíonn a dhathanna idir bán agus bánbhuí ag brath ar ráta eastósctha an phlúir a úsáidtear (...).”

Na forais leis an leasú seo: Is mar gheall ar na hathruithe ar na plúir a cheadaítear i dtáirgeadh an aráin TGFC atá an leasú seo lena leathnaítear an raon dathanna ionas nach gá don ghrabhróg a bheith ar dhath bán amháin, a mhínítear agus a dtugtar údar maith leis thíos (leasú (c)). Luaitear i bhfoclaíocht bhunaidh na sonraíochta táirge atá i bhfeidhm faoi láthair go bhfuil an leagan céanna den dath bán ar an ngrabhróg agus atá ar an bplúr a úsáidtear, ach is gnách anois plúr a úsáid a bhfuil rátaí eastósctha níos airde aige agus mar thoradh air sin bíonn plúr níos dorcha i ndéanamh aráin. Ciallaíonn an fhéidearthacht céatadán beag de phlúr seagail a chur leis freisin go bhfuil plúr níos dorcha á úsáid, rud a fhágann nach bhfuil an ghrabhróg chomh bán agus a bhíodh roimhe seo.

b) Cur i láthair

I Roinn b.3) (Cur i Láthair), leathnaíodh raon mhéideanna na mbuilíní a chumhdaítear leis an TGFC “Pa de Pagès Català”, toisc go bhfuil raon meáchain curtha in ionad an dá fhormáid bhunaithe 0.5 kg agus 1 kg a athraíonn idir 200 g agus 3 kg. Scriosadh freisin an tagairt do mhéid na mbuilíní i gcéintiméadair.

Na forais leis an leasú seo: Ní áirítear sa leagan reatha de shonraíocht an táirge ach na méideanna builín is coitianta, i.e. 400-500 g agus 800-1 000 g tar éis bácála, gan a chur san áireamh go ndearna báicéirí builín de mhéideanna éagsúla go traidisiúnta. Is é an aidhm atá leis anois raon meáchain na mbuilíní atá cosanta ag an TGFC a leathnú chun na builíní níos lú atá á lorg ag tomhaltóirí anois agus na builíní níos mó a rinneadh i gcónaí a chur san áireamh, in ainneoin nach bhfuil siad chomh coitianta i suíomhanna uirbeacha (agus sin an fáth nach raibh siad san áireamh sa chéad leagan).

Ar chúiseanna praiticiúla, socraíodh gan aon athróg seachas meáchan a áireamh agus méid an bhuilín á shainiú. Tá na builíní cruinn agus múnlaithe de láimh seachas úsáid a bhaint as múnlaí. Tá sé crua - chomh maith le bheith neamhriachtanach - toisí cruinne a shonrú le haghaidh táirge a dhéantar de láimh, go háirithe ó tharla go bhfuil an raon meáchain chomh leathan sin. Braitheann na hathróga seo freisin ar thosca eile cosúil le coipeadh ina dhiaidh sin. Ní dhéanann na leasuithe seo ar an tuairisc ar an gcur i láthair difear ar dhóigh ar bith do cháilíocht an táirge a chumhdaítear leis an TCFC.

Déanann leasuithe (a) agus (b) difear freisin do Roinn 3.2 (Tuairisc ar an táirge) den doiciméad aonair.

An modh táirgthe: comhábhair (Roinn E.1 den tsonraíocht táirge)

Athraíodh an tuairisc ar roinnt de na comhábhair a bhfuil cur síos orthu i Roinn E.1.

c) Plúr:

Tá na cineálacha plúir a úsáidtear agus a bparaiméadair cháilíochta le leathnú. An fhoclaíocht reatha (“Plúr cruithneachta: W idir 150 agus 240 agus P/L idir 0.4 agus 0.6.”)

curtha ina ionad mar seo a leanas:

“Is féidir leis an bplúr nó leis na meascáin phlúir a úsáidtear a bheith comhdhéanta d’aon chineál den fhine chruithneachta atá rangaithe mar mheánach, láidir nó an-láidir, a bhfuil rátaí eastósctha agus modhanna muilleoireachta éagsúla ag baint léi. Má úsáidtear meascán plúir, is é an meascán deiridh a chaithfidh na tréithe sreabheolaíocha agus na paraiméadair do phlúr meánach, láidir nó an-láidir a chomhlíonadh. Féadfaidh suas le 10 % (den phlúr iomlán a úsáidtear sa taos) a bheith ina phlúr seagail.”

Na forais leis an leasú seo: Sa reachtaíocht Spáinneach atá i bhfeidhm faoi láthair (Foraithne Ríoga Uimh. 677/2016 an 1 Nollaig 2016 lena bhformheastar an caighdeán cáilíochta do phlúr, do mhin agus do tháirgí gránach meilte eile) aicmítear na cineálacha éagsúla plúir de réir a n-oiriúnachta do dhéanamh aráin agus leagtar amach a saintréithe teicniúla (méid próitéin, neart (W) agus an uimhir thitime). Is iad na trí chatagóir a chuirtear ar fáil (meánach, láidir agus an-láidir) na cineálacha is oiriúnaí ar fad chun an t-arán atá faoi chosaint ag an TGFC a dhéanamh. Creidimid, mar sin, gur leor na catagóirí plúir údaraithe a leagan amach agus nach gá na paraiméadair a shonraítear sa leagan roimhe seo de shonraíocht an táirge a chur san áireamh.

Ar na cúiseanna céanna, ba mhaith linn an fhéidearthacht a thabhairt isteach go mbeadh uasmhéid 10 % de phlúr seagail san áireamh, toisc go bhfeabhsaíonn an plúr seo blas agus dath na mbuilíní. Agus é curtha ar leataobh le roinnt blianta anuas, tá plúr seagail ag teacht ar ais go rathúil le déanaí.

d) Leasaíodh tuairisc agus cineálacha an taois tosaithe a cheadaítear. Sonraítear sa leagan reatha de shonraíocht an táirge gur “tosaitheoir gníomhach” é an “taos tosaithe” a úsáidtear, a n-úsáidtear céatadán sonrach de (“idir 15 agus 20 % den mhéid plúir sa taos”). Molaimid go leasófaí foclaíocht cheannteideal na míre (“taos tosaithe nó taos coipthe” in ionad “taos tosaithe”) agus a mhíniú gurb é an “tosaitheoir gníomhach” an modh is coitianta - ach nach é an t-aon mhodh é - chun an t-arán atá cumhdaithe ag TGFC “Pa de Pagès Català” a dhéanamh. Seo a leanas an fhoclaíocht atá beartaithe: “Taos tosaithe nó taos coipthe: Cuirtear taos tosaithe nó taos coipthe leis an taos chun go n-ardóidh an t-arán. Is éard atá sa taos coipthe is coitianta a úsáidtear ná ‘tosaitheoir gníomhach’ ón tráthnóna roimhe sin, a gcuirtear plúr agus uisce agus uaireanta salann leis, ag teocht fhionnuar atá ceaptha chun moill a chur ar an bpróiseas coipthe. Déantar an chéim seo uair amháin ar a laghad agus is féidir í a athdhéanamh arís agus arís eile. Is féidir an próiseas a uathoibriú agus is féidir an taos tosaithe a atáirgeadh ar bhonn leanúnach. Glactar freisin le cineálacha eile taois a bhfuil cáilíochtaí coipthe aige agus ar féidir dáileog ghiosta a chur leis.” Na forais leis an leasú seo: Ar an gcéad dul síos, athraíodh ceannteideal na míre, agus cuireadh “taos tosaithe nó taos coipthe” in ionad “taos tosaithe”. Is mar gheall ar an reachtaíocht náisiúnta a bheith leasaithe a tharla sé sin. Le Foraithne Ríoga Uimh. 308/2019 an 26 Aibreán 2019 lenar formheasadh an caighdeán cáilíochta le haghaidh aráin sa Spáinn cúngaíodh an sainmhíniú ar “thaos tosaithe” chun go gciallódh sé cineál amháin taois coipthe nach ndearnadh ach coipeadh spontáineach air agus nár cuireadh giosta ar bith leis. Ar an dara dul síos, socraíodh go bhféadfar cineálacha éagsúla taois coipthe a úsáid (lena n-áirítear giosta agus/nó salann a chur leis) a úsáid, rud a fhágann gur faoi rogha gach báicéara aonair an cleachtas seo.

e) Molaimid an luach uasta do shalann (socraithe ag 1.8 % den mhéid plúir sa leagan reatha den tsonraíocht) a scriosadh. Na forais leis an leasú seo: Tá an t-uaschion salainn á bhaint toisc gur socraíodh an luach seo bunaithe ar an reachtaíocht náisiúnta a bhí i bhfeidhm nuair a faomhadh an TGFC, a aisghaireadh ó shin le Foraithne Ríoga 308/2019 den 26 Aibreán 2019, ag formheas an chaighdeáin cáilíochta le haghaidh aráin. In Airteagal 11(2) den chaighdeán cáilíochta reatha, leagtar síos an t-uasmhéid salainn sa táirge críochnaithe. Sonraíonn sé luachanna de 1.31 g in aghaidh an 100 g d’arán nó 1.66 gram de shalann in aghaidh an 100 g d’arán ag brath ar an modh tástála a úsáidtear. Ós rud é go bhfuil athrú tagtha ar na rialacháin náisiúnta theicniúla agus sláinte agus chun go mbeimid in ann oiriúnú níos éasca a dhéanamh do leasuithe ar rialacha éigeantacha, chinneamar nach bhfuil gá leis an gcuid seo agus gur cheart í a bhaint.

f) Maidir le giosta, molaimid an raon d’fhormáidí giosta báicéara a úsáidtear a leathnú. Sonraítear i bhfoclaíocht na sonraíochta táirge atá ann faoi láthair nach mór é a bheith i riocht brúite nó púdraithe. Molaimid í a ionadú mar a leanas: “Giosta: Féadfar giosta (Saccharomyces cerevisae L.) ina fhormáidí éagsúla tráchtála a chur leis suas go dtí uasmhéid 2 %. Féadfar an chainníocht sin a laghdú trí úsáid a bhaint as taos coipthe agus as amanna coipthe níos faide ná na hamanna íosta a leagtar amach i sonraíocht an táirge.” Na forais leis an leasú seo: Tagraíonn an fhoclaíocht atá ann faoi láthaira do ghiosta tráchtála i riocht brúite nó púdraithe, ach tá formáidí eile ann chun é a chur i láthair, amhail giosta leachtach. Is é an aidhm atá leis an tsonraíocht táirge a oiriúnú d’fhíorais an mhargaidh gan cur isteach ar cháilíocht an táirge atá faoi chosaint an TGFC. De na leasuithe a rinneadh ar an roinn ar “chomhábhair” sa tsonraíocht táirge, déanann leasuithe (c), (d) agus (e) difear freisin do Roinn 3.3 (Amhábhair) den doiciméad aonair.

Modh táirgthe (Roinn E.2 den tsonraíocht táirge)

Teastaíonn athruithe ar Roinn E.2 (Modh an táirgthe) de shonraíocht an táirge de bharr na leasuithe atá beartaithe maidir leis an bpróiseas táirgthe aráin a chumhdaítear leis an TGFC.

g) Maidir le fuineadh, seo a leanas an fhoclaíocht atá ann faoi láthair: “Fuineadh: Is féidir fuineadh a dhéanamh de láimh nó trí mhodhanna meicniúla. Athraíonn an t-am fuinte idir 20 agus 30 nóiméad ag brath ar an gcineál fuinteora a úsáidtear. Déantar na comhábhair a mheascadh ar dtús go mall ar feadh cúpla nóiméad agus ansin níos tapúla chomh fada agus is gá gan tionchar díobhálach a bheith acu ar an taos. Ní mór go mbeadh teocht an taois tar éis é a fhuineadh idir 22 C agus 28 C lena chinntiú go n-éireoidh leis an gcoipeadh ina dhiaidh sin.” Molaimid í a ionadú mar seo a leanas: “Is é atá i bhfuineadh nó in oibriú ná an próiseas trína measctar comhábhair an aráin, de láimh nó trí mhodhanna meicniúla. Caithfidh teocht an taois a bheith idir 22 C agus 28 C tar éis é a fhuineadh lena chinntiú go n- éireoidh leis an gcoipeadh ina dhiaidh sin.” Na forais leis an leasú seo: Cé go ndeirtear i bhfoclaíocht reatha na sonraíochta táirge go n-athraíonn an t-am fuinte idir 20 agus 30 nóiméad ag brath ar an gcineál fuinteora a úsáidtear, níor bunaíodh an t-eatramh ama atá inghlactha i gceart sa tsonraíocht tosaigh, ós rud é nár breithníodh ach cineál amháin fuinteora (an cineál lannach). Éilíonn cineálacha eile, cosúil le fuinteoirí bíseacha, amanna fuinte níos giorra mar gur féidir leo líon i bhfad níos airde d’imrothluithe a bhaint amach in aghaidh an nóiméid ná an cineál lannach. Ní smaoineamh maith, mar sin, an t-am fuinte a shonrú mar beidh sé seo ag brath ar an gcineál fuinteora a úsáidtear. Is iad na tosca tábhachtacha maidir leis na coinníollacha foirfe fuinte a chinneadh, beag beann ar an bhfuinteoir a úsáidtear, ná teocht an taois agus saineolas an bháicéara, toisc gurb iad sin na tosca a chinnteoidh go n-éireoidh leis an gcoipeadh ina dhiaidh sin.

h) Maidir leis an gcéim a bhaineann leis an an taos a fhágáil ina shuí, tá sé sonraithe anois go soiléir gur féidir an chéim sin a dhéanamh i seomraí coipthe rialaithe. Ní raibh aon tagairt dó sin sa chéad leagan de shonraíocht an táirge. Measadh go bhfuil sé iomchuí an pointe seo a shoiléiriú agus a shoiléiriú gur féidir, ar aon dul leis an gcéim choipthe deiridh, an chéim sin a dhéanamh sna dálaí comhthimpeallacha ag an mbácús nó i seomra coipthe rialaithe a cheadaíonn rialú níos mó ar an teocht agus ar na dálaí taise ina ndéantar an obair. Is soiléiriú é seo seachas leasú mar go raibh an fhéidearthacht sin tugtha le fios do chéimeanna eile den phróiseas, ach ní don phointe áirithe seo.

i) Maidir leis an gcoipeadh deiridh, sonraítear i bhfoclaíocht na sonraíochta tosaigh: vNuair a bheidh an builín curtha i gcruth, ní mór cead a thabhairt dó coipeadh ar bhonn leanúnach ar feadh 3 uair an chloig ar a laghad.’ Molaimid í a ionadú mar seo a leanas: “Nuair a bheidh an builín curtha i gcruth, ní mór cead a thabhairt dó coipeadh ar bhonn leanúnach ar feadh 3 uair an chloig ar a laghad. Má fhágtar an taos nó na liathróidí taos ina suí ar feadh tréimhse níos faide ná an t- íosmhéid de 15 nóiméad a leagtar síos do gach ceann de na céimeanna seo, is féidir fad na céime coipthe deiridh a laghdú ar bhonn an ama breise a bhfágtar an taos/ na liathróidí taois ina suí. I mbácúis ag teocht an tseomra, is féidir an t-am coipthe deiridh a laghdú 30 nóiméad ar a mhéad le linn an tsamhraidh chun róchoipeadh an aráin a chosc.” Na forais leis an leasú seo: Is gnáthchleachtas é do bháicéirí taos nó liathróidí taois a fhágáil ina suí ar feadh tréimhsí níos faide. Is é an cuspóir ná blas agus cumhracht an aráin a fheabhsú. Is minic a thugann an síneadh leis na tréimhsí suite seo deis do bháicéirí an t-am coipthe deiridh a laghdú. Dá bhrí sin, fágaimid faoi na báicéirí é cinneadh a dhéanamh faoin mbealach leis na hamanna coipthe a roinnt le linn an phróisis, chomh fada agus go maireann iomlán an ama coipthe 3 uair an chloig agus 30 nóiméad ar a laghad. De bharr na gnáthaeráide inár dtír bíonn an teocht an-ard i rith an tsamhraidh freisin. I mbácúis nach bhfuil feistithe le haerchóiriú, féadfaidh an teocht dul thar 40 C nuair a bhíonn oighinn agus innealra eile in úsáid. Beidh tionchar aige seo ar theocht an taois, arb é 28 C ar a mhéad an teocht is fearr ina leith. Mar sin mholamar go bhféadfaí an t-am coipthe iomlán i bpróisis dhíreacha a laghdú 30 nóiméad, ionas go seachnófaí róchoipeadh an aráin.

j) Laghdaíodh an teocht bhácála íosta go 160 oC (tá sé ag 180 oC faoi láthair). Tá gá leis an laghdú sin chun na dálaí bácála a oiriúnú do na formáidí nua, atá níos lú. Mar a mhínítear i leasú (b), tá builíní níos lú tugtha isteach. D’fhéadfadh sé go mbeadh teocht bhácála níos ísle ag teastáil le haghaidh builíní níos lú.

k) Áirítear sa chuid den tsonraíocht táirge maidir le “Cur i Láthair le díol agus le pacáistiú” an fhéidearthacht go ndíolfar builíní níos mó de réir meáchain. De réir na sonraíochta tosaigh don táirge, ní fhéadfaí na builíní aráin a dhíol ach mar bhuilíní iomlána, nó ina slisní ar iarratas ón gcustaiméir. Na forais leis an leasú seo: Ó tharla go bhfuil builíní os cionn 1 kg á gcur san áireamh anois, mar a iarradh agus mar a míníodh cheana i leasú (b), ba cheart na mionsonraí a bhaineann leis sin ag tráth an díola a chur san áireamh. Go hiondúil, cheannaigh custaiméirí arán de réir meáchain mura raibh an builín iomlán uathu. Dá bhrí sin, déanann sé ciall cead a thabhairt na builíní seo a dhíol de réir meáchain (i bpíosa amháin) agus ní hamháin mar bhuilíní iomlána nó slisnithe mar a bhídís á ndíol go dtí seo. I measc na leasuithe a rinneadh ar an mír den tsonraíocht táirge ar an “modh táirgthe”, déanann leasú (j) ar an teocht bhácála agus leasú (k) ar dhíolachán de réir meáchain difear don doiciméad aonair freisin (Ranna 3.4 agus 3.5 faoi seach).

Rialacha maidir le lipéadú

l) De na leasuithe a rinneadh ar an mír den tsonraíocht táirge ar an “modh táirgthe”, déanann leasú (j) ar an teocht bácála agus leasú (k) ar dhíolachán de réir meáchain difear don doiciméad aonair freisin (Ranna 3.4 agus 3.5 faoi seach). Go sonrach, tá an fhíric go bhfuil an t-arán atá cumhdaithe ag an TGFC á mhargú i bpacáistí uimhrithe curtha san áireamh i Roinn H (Lipéadú) den tsonraíocht. Na forais leis an leasú seo: Luadh cheana féin i sonraíocht an táirge atá i bhfeidhm faoin gceannteideal “Cur i láthair le díol, le pacáistiú agus le lipéadú” go bhfuil an t-arán atá cumhdaithe ag an TGFC á chur ar an margadh le lipéid uimhrithe, ach níor cuireadh an fhaisnéis sin san áireamh i Roinn H ar lipéadú. Measadh go raibh sé iomchuí an fhaisnéis go léir ar lipéadú a chur san áireamh sa roinn chéanna den tsonraíocht táirge agus dá bhrí sin leasaíodh foclaíocht Roinn H dá réir sin. Níor sonraíodh sa doiciméad aonair gur ghá na pacáistí inar díoladh an t-arán a uimhriú. Toisc go bhfuil an cleachtas seo tábhachtach chun inrianaitheacht an táirge TGFC a chinntiú, tá sé ionchorpraithe i Roinn 3.6 den doiciméad aonair.

Eile:

m) Comhlacht cigireachta agus deimhnithe (Cuid G): Tá nuashonrú déanta ar shonraí teagmhála an chomhlachta deimhniúcháin. Chun a bheith níos sainiúla, tá ainm an chomhlachta deimhniúcháin nuashonraithe mar, cé gurb é an t-aonán céanna é, tá athrú ainm déanta air. Nuashonraíodh an seoladh poist agus an seoladh ríomhphoist faoi seach freisin. Tá tagairt don chaighdeán ISO/IEC 17065:2012 curtha in ionad na tagartha don chaighdeán ISO 45011 freisin.

n) Ceanglais reachtacha náisiúnta (Roinn I): Scriosadh an roinn seo, toisc nach ceanglas de Rialachán (AE) Uimh. 1151/2012 í.

DOICIMÉAD AONAIR

“Pa de Pagès Català”

Uimh. AE: PGI-ES-0880-AM01-17.6.2021

STFC ( ) TGFC (X)

1. Ainm

“Pa de Pagès Català”

2. Ballstát nó tríú tír

An Spáinn

3. Tuairisc ar an táirge talmhaíochta nó ar an táirge bia

3.1. Cineál táirge

Aicme 2.3. Arán, pastaetha, cácaí, milseogra, brioscaí agus earraí eile báicéara.

3.2. Tuairisc ar an táirge a bhfuil an t-ainm in (1) ag tagairt dó

Is éard atá in “Pa de Pagès Català” ná arán traidisiúnta, cruinn, le crústa briosc, grabhróg bhog agus ailbheolais mhóra, nach mór a mhúnlú de láimh i gcónaí. Déantar é a tháirgeadh ag baint úsáid as modhanna traidisiúnta, á choipeadh go mall, agus déantar é a bhácáil i gcónaí in oighinn ina bhfuil urlár teasfhulangach.

Tá na tréithe seo a leanas ag an arán atá cumhdaithe ag an TGFC seo:

Cuma:

Arán cruinn, a bhfuil cuma thíriúil air, is ea é.

Tá ailbheolais mhóra, neamhrialta sa ghrabhróg. Bíonn a dhath idir bán agus bánbhuí ag brath ar ráta eastósctha an phlúir a úsáidtear agus fanann sé bog ar feadh tamaill. Príomhghné den táirge is ea an ghrabhróg spúinseach agus is toradh í ar shaineolas agus ar thaithí fhada na mbáicéirí.

Tá an crústa tiubh agus briosc, dath donn tósta air, agus bíonn scoilteanna ann áit inar oscail sé le linn bácála.

Saintréithe orgánaileipteacha:

Is arán an-chumhra agus an-bhlasta é, a bhfuil aigéadacht áirithe ann a choinníonn braistint na húire agus uigeacht thaitneamhach ann ar feadh 8-9 n- uair an chloig tar éis bácála.

Cur i láthair:

Cuirtear TGFC “Pa de Pagès Català” i láthair i bhfoirm builíní cruinne a bhfuil idir 200 g agus 3 000 g meáchain iontu, agus scoilt nádúrtha ar an mbarr

3.3. Beatha (do tháirgí de bhunús ainmhíoch amháin) agus amhábhair (do tháirgí próiseáilte amháin)

Is féidir leis an bplúr nó leis na meascáin phlúir a úsáidtear a bheith comhdhéanta d’aon chineál den fhine chruithneachta atá rangaithe mar mheánach, láidir nó an-láidir, a bhfuil rátaí eastósctha agus modhanna muilleoireachta éagsúla ag baint léi. Féadfaidh suas le 10 % (den phlúr iomlán a úsáidtear sa taos) a bheith ina phlúr seagail.

Uisce: ionchorpraíodh sa taos ag ráta 60 -70 % (lítear uisce/kg plúir).

Taos tosaithe nó taos coipthe: cuirtear taos tosaithe saothraithe nó coipthe leis. Is minic a fhaightear é sin ó choipeadh roimhe seo.

Giosta (Saccharomyces cerevisiae L.): nach mó ná 2 %.

Salann cócaireachta

3.4. Céimeanna sonracha sa táirgeadh nach mór a thógáil sa limistéar geografach sainithe

Caithfidh an próiseas táirgthe ar fad tarlú laistigh den limistéar geografach sainithe:

a) An taos a fhuineadh

b) ligean don taos suí Ag an gcéim seo tá saineolas an bháicéara ríthábhachtach maidir le forbairt dhea-bholadh an aráin. Ina theannta sin, neartaíonn an suí an líonra próitéine a fhorbraíonn nuair a bhíonn an taos á mheascadh agus á fhuineadh agus déanann sé an taos níos solúbtha.

c) Ag roinnt an taois i bpíosaí

d) Liathróidí a dhéanamh de na píosaí taois

e) Ag ligean do na liathróidí taois suí

f) Múnlú Ní mór an múnlú a dhéanamh de láimh; ní cheadaítear múnlú meicnithe.

g) Coipeadh

h) Scríobadh

i) Bácáil Ní fhéadfar TGFC “Pa de Pagès Català” a bhácáil ach amháin in oighinn a bhfuil urlár teasfhulangach acu a scaipeann an teas, ag teocht idir 160 C agus 230 C. Úsáidfidh na báicéirí go léir a gcuid saineolais agus iad ag cur gaile leis, rud a chinnfidh cuma dheiridh an chrústa.

j) Fuarú

3.5. Rialacha sonracha maidir le slisniú, grátáil, pacáistiú etc. an táirge dá dtagraíonn an t-ainm cláraithe

Díoltar TGFC “Pa de Pagès Català” leis an bpobal mar bhuilíní iomlána, nach bhfuil slisnithe. Tá an táirge á dhíol agus é pacáistithe. Caithfidh a chlúdach féin a bheith ar gach builín agus ní mór go mbeadh málaí déanta as páipéar nó as ábhar ar bith eile atá inbhuanaithe, in-bhithmhillte agus neamhdhíobhálach don chomhshaol.

Ní mór an táirge a phacáistiú sa ghnólacht ina ndíoltar é, díreach roimh é a dhíol leis an tomhaltóir deiridh, toisc gur féidir leis an bpacáistiú scaipeadh na taise ón ngrabhróg go dtí an crústa a luasghéarú, ionas go n-éireoidh sé bog agus righin , rud a fhágann nach mbeidh an t-árán chomh briosc céanna ar an taobh amuigh ná chomh spúinsiúil céanna ar an taobh istigh.

Ní féidir an t-arán a ghearradh ina shlisní ach amháin má iarrainn an custaiméir é sin tráth an díola. Is féidir builíní a bhfuil meáchan níos mó ná 1 000 g orthu a dhíol de réir meáchain agus is féidir na píosaí a bhíonn mar thoradh orthu a slisniú nó a fhágáil gan slisniú.

3.6. Rialacha sonracha maidir le lipéadú an táirge dá dtagraíonn an t-ainm cláraithe

Tá a lógó féin ag TGFC “Pa de Pagès Català” le dul leis an táirge deiridh pacáistithe. Beidh gach oibreoir a chomhlíonann riachtanais na sonraíochta TGFC i dteideal an lógó TGFC “Pa de Pagès Català” a úsáid.

Ní mór a shraithuimhir a bheith ar an bpacáistiú a úsáidtear don arán atá cumhdaithe ag an TGFC agus an t-ainm TGFC “Pa de Pagès Català”, a lógó agus siombail TGFC AE a bheith air.

Atáirgeadh dubh agus bán de lógó TGFC:

Dathanna Pantone lógó TGFC: Spadal báicéara, scáil 457, crústa 124

4. Sainmhíniú gonta ar an limistéar geografach

Clúdaíonn an limistéar geografach don Tásc Geografach faoi Chosaint “Pa de Pagès Català” réigiún iomlán Chomhphobal Féinrialaitheach na Catalóine.

5. Baint leis an limistéar geografach

5.1. Sainiúlacht an limistéir gheografaigh

Is é “Pa de Pagès Català ”, ar a dtugtar pa de pagès go coitianta ar fud an Chomhphobail Fhéinrialaithigh, an t-arán a bhfuil an cháil stairiúil is mó air sa Chatalóin. Tugann sanasaíocht an ainm pa de pagès léiriú soiléir cheana féin ar bhunús tuaithe an táirge. Ciallaíonn pagès “feirmeoir” nó “tuathánach” sa Chatalóinis. Ba é Pa de pagès an t-arán a rinneadh i gceantair thuaithe ar fud na Catalóine le caitheamh go háitiúil. Dá bhrí sin, bhí sé ina arán ceardaí, mar go ndearnadh é sna masías (tithe feirme) agus sna sráidbhailte. Rinne báicéirí i gceantair thuaithepa de pagès freisin toisc gur sheas sé go foirfe ar feadh roinnt laethanta, rud a bhí oiriúnach do mhuintir na tuaithe. Tá Pa de pagès cruinn agus é múnlaithe de láimh i gcónaí; coiptear an taos go mall agus bácáiltear é in oigheann le hurlár teasfhulangach, traidisiún atá á choinneáil le breis agus sé chéad bliain.

Leis na céadta bliain, cuireadh traidisiún pa de pagès ar aghaidh ó ghlúin go glúin, i dtithe na ndaoine agus i mbácúis ghairmiúla. Ba iad na báicéirí tuaithe seo, a thug isteach pa de pagès de réir a chéile do thomhaltóirí sna bailte móra agus sna cathracha agus sna ceantair máguaird, agus imircí ó cheantair thuaithe go ceantair uirbeacha ag tarlú go leanúnach sa Chatalóin ón 16ú go dtí an 18ú haois.

Ag deireadh an 19ú haois tharla imeachtaí stairiúla áirithe a d’fhág gur tarraingíodh clú níos forleithne ar “Pa de Pagès Català” mar an táirge báicéireachta is tipiciúla de chuid na Catalóine. Spreag na hAonaigh Dhomhanda a reáchtáladh in Barcelona in 1888 agus 1929, a tharla ag an am céanna le tionsclú na Catalóine, imirce ollmhór daoine ó cheantair thuaithe go príomhchathair na Catalóine. D’fhág na mílte daoine a sráidbhailte sa chuid intíre agus sa chuid theas den réigiún chun slí bheatha níos fearr a bhaint amach i monarchana in Barcelona agus in ionaid thionsclaíocha eile ar nós Manresa, Reus, etc. Ina measc bhí daoine a bhí ina mbáicéirí ina sráidbhailte tionscnaimh nó a bhí freagrach as pa de pagès a dhéanamh sa bhaile. Fuair go leor de na daoine seo obair ní sna monarchana, ach sna bácúis bhaile agus chathrach, a raibh orthu arán a tháirgeadh do dhaonra a bhí ag méadú i gcónaí.

Ag an am céanna agus a tháinig na daoine seo chun bheith ina n-oibrithe bácúis, bhí earnáil na mbácús féin ag athrú, le tabhairt isteach innealra agus plúir a bhí níos scagtha ná iad siúd a bhí in úsáid go dtí sin. Ba ag an am sin a thosaigh an t-arán de chineál baguette ag teacht chun cinn, a raibh sé níos éasca agus níos tapa é a dhéanamh ná an pa de pagès traidisiúnta. Mar sin féin, d’fhan na pobail uirbeacha nua dílis dá n-arán traidisiúnta agus d’iarr siad pa de pagès ar na bácúis, agus mar sin thosaigh na bácúis ag déanamh pa de pagès chomh maith le harán nua-aimseartha de chineál baguette.

Ag an am sin bhí clú ar pa de pagès ar fud na Catalóine mar arán traidisiúnta ceardaí, an t-arán mar a bhí sé riamh, a bhí an-éagsúil ó na cineálacha nua aráin. Tá an clú céanna air inniu, sa mhéid nach féidir le duine a shamhlú go mbeadh pa amb tamàquet (arán le trátaí), ceann de na sainbhianna is cáiliúla de chuid na Catalóine, á dhéanamh le haon chineál eile aráin.

Sa 19ú haois agus sa 20ú haois, an modh a úsáideadh chun pa de pagès a dhéanamh in Barcelona agus i mbailte tionsclaíocha eile, glacadh leis de réir a chéile ar fud na Catalóine. Níor tháinig aon athrú ar an modh sin agus tá sé fós go bunúsach mar a bhí sé le 100 bliain anuas, de réir shliocht na dteaghlach déanta aráin ar fud an réigiúin. Déantar an t-arán ag baint úsáid as modhanna malla agus tugtar aird ar leith ar an mbealach a ndéantar é a bhácáil, go háirithe nuair a bhíonn an ghail á cur leis - is é seo an áit a n-úsáideann gach báicéir a chuid nó a cuid saineolais féin, rud a chinneann cuma dheiridh an chrústa.

5.2. Sainiúlacht an táirge

Is é “Pa de Pagès Català” an sainbhia bácúis is mó a luaitear leis an gCatalóin. Is arán mallchoipthe é, a mhúnlaítear go heisiach de láimh agus a bhácáiltear go mall in oighinn le hurlár teasfhulangach. Tá crústa donn briosc air, ar dhath an tósta, grabhróg bhog spúinseach ina bhfuil ailbheolais mhóra, a choinníonn a chuma úr agus a uigeacht taitneamhach ar feadh 8-9 uair an chloig tar éis é a bhácáil. Eascraíonn na gnéithe seo as saineolas agus taithí fhada na mbáicéirí Catalónacha, agus tugann siad a charachtar speisialta don arán, a bhí mar an gcéanna i gcónaí agus a choinnigh a cháil le himeacht ama.

5.3. An nasc cúisíoch idir an limistéar geografach agus cáilíocht shonrach, an clú atá ar an táirge nó saintréithe eile a bhaineann leis

Is iad na gnéithe a nascann an táirge leis an limistéar geografach go príomha ná a cháil stairiúil agus an fhíric go bhfuil eolas ar an modh táirgthe aistrithe gan athrú ó ghlúin amháin de bháicéirí Catalónacha go dtí an chéad ghlúin eile. Tá cáil chomh mór sin air gur gné riachtanach de ghastranamaíocht na Catalóine é “Pa de Pagès Català”.

Sa Chatalóin, tá “Pa de Pagès Català” aitheanta mar arán ceardaí d’ardchaighdeán leis na céadta bliain, agus is minic a bhí a chaighdeán ard ina chúis aighnis. Dá réir sin, taifeadann an tOllamh Antoni Riera ó Ollscoil Barcelona, i staidéar ar tháirgeadh, díol agus caitheamh aráin i mbailte agus i gcathracha nua-aimseartha na Catalóine ón 14ú go dtí an 18ú haois, gur mhinic in Barcelona san 18ú haois a bhí an t-arán a tugadh chuig an gcathair ó cheantair thuaithe ina chúis teannais, go sonrach, a deir Riera, “an pa de pagès a tháinig ó na sráidbhailte máguaird”. Is furasta an chúis a bhí leis an teannas idir báicéirí na cathrach agus iad siúd a tháinig ó lasmuigh de phríomhchathair na Catalóine a thuiscint: Arán ar chaighdeán níos fearr ba ea pa de pagès ná an t-arán a rinne na báicéirí in Barcelona, agus mar sin b’fhearr le daoine é. Luann an staraí Jesús Ávila é seo freisin maidir leis an arán a tháinig go Barcelona ó bhailte agus ó shráidbhailte eile: “B’fhearr le daoine an t-arán a rinne manaigh Sant Jeroni sa Vall d’Hebron. Chomh maith le pa de pagès, bhí an - tóir ar arán ón gceantar áitiúil, mar shampla arán Valls agus Reus, agus baguettes fada de chineál na Fraince, chomh maith le llonguets , [rolla aráin tipiciúil de chuid na Catalóine ]”. Mar a léiríonn sé seo, d’fhéach staraithe ar “Pa de Pagès Català” mar tháirge ardchaighdeáin a bhaineann go sonrach leis an gCatalóin ar a laghad ón 18ú haois ar aghaidh.

Speisialtóirí déanta aráin eile, lucht gourmet agus staraithe (F. Tejero, X. Barriga, J. C. Capel, E. Rosset, P. Roca) tagraíonn siad arís agus arís eile do “Pa de Pagès Català” mar tháirge ar leith de chuid na Catalóine.

Tá sé suimiúil freisin a fheiceáil cé chomh luath agus a tháinig an t-arán seo chun bheith ina ghné shainiúil i bpéintéireacht na Spáinne. Tá ceann de na léirithe is sine de “Pa de Pagès Català” i múrphictiúir Pia Almoina de Lleida (14ú-15ú haois), a thaispeánann builíní móra cruinne ar bhoird na mbochtán, a bhí éagsúil ó na cineálacha aráin a d’ith na daoine rachmasacha ag an am sin. Samplaí eile nach mór a lua ná saothair faoi leith a léiríonn cruthanna arán traidisiúnta na Catalóine, le Picasso agus Dalí (go luath agus i lár an fichiú haois) agus ábhair neamhbheo a rinne péintéirí nach raibh an oiread sin clú idirnáisiúnta orthu sa dara leath den fhichiú haois.

Ní mór a chur in iúl, mar thoradh ar an gclú a bhí ar “Pa de Pagès Català” gur tugadh pa de pagès freisin ar aráin chomhchosúla, mar atá sna hOileáin Bhailéaracha, nó cúigí in aice leis an gCatalóin mar Huesca agus Castellón. Tá sé seo luaite ag José Carlos Capel (El Pan. Elaboración, formas, mitos, ritos y gastronomía, Barcelona, Montserrat Mateu, 1991), scoláire agus scríbhneoir ar nósanna itheacháin na Spáinne agus léirmheastóir bia, a deir “go n-úsáidtear an t-ainm pan de payès chun arán atá ag iarraidh, ina chuma agus ina bhlas, aithris a dhéanamh ar an sárarán seo de chuid na Catalóine, rud na n-éiríonn leis a dhéanamh go hiondúil”.

Taispeánann praghasliostaí oifigiúla an aráin a bhíodh á bhfoilsiú ag cúigí na Spáinne faoi mhaoirseacht na n-údarás stáit cé chomh daingean agus atá pa de pagès fréamhaithe sa Chatalóin. Go dtí gur léirscaoileadh praghsanna aráin sa bhliain 1986, bhí, pa de payès ar na liostaí do na ceithre chúige de chuid na Catalóine, ach ní raibh ach pan de flama (an t-arán coitianta de chineál baguette) sna hOileáin Bhailéaracha) agus ní raibh an t-arán ar a dtugtar go háitiúil payès ar an liosta.

Le blianta beaga anuas tá aird tarraingthe ag go leor alt nuachtáin ar shármhaitheas na mbáicéirí ar fud na Catalóine a choinnigh “Pa de Pagès Català”, mar cheann dá gcuid sainbhianna, i mbácúis teaghlaigh traidisiúnta atá na céadta bliain d’aois.

Tagairt d’fhoilsiú na sonraíochta táirge

Agus an leasú á phróiseáil, is féidir breathnú ar an tsonraíocht táirge nuashonraithe tríd an nasc seo a leanas: http://agricultura.gencat.cat/web/.content/al_alimentacio/al02_qualitat_alimentaria/normativa-dop-igp/plecs-tramit/pliego-condiciones-igp-pa-pages-catala-modificacion.pdf and, a luaithe a bheidh sé faofa, beidh sé ar fáil ag: http://agricultura.gencat.cat/ca/ambits/alimentacio/segells-qualitat-diferenciada/distintius-origen/dop-igp/normativa-dop-igp/plecs-condicions/en-vigor/

(1) IO L 343, 14.12.2012, lch. 1.